哭母大祥
作者：文天祥
朝代：宋

paragraphs: 前年惠州哭母歛，去年邳州哭母期。
今年飄泊在何處，燕山獄裏菊花時。
哀哀黄花如昨日，兩度星周俄箭疾。
人間送死一大事，生兒富貴不得力。
祇今誰人守墳墓，零落瘴鄉一堆土。
大兒狼狽勿復道，下有二兒并二女。
一兒一女亦在燕，佛廬設供捐金錢。
一兒一女家下祭，病脫麻衣日晏眠。
夜來好夢歸故國，忽然海上見顔色。
一聲鷄叫淚滿床，化爲清血衣裳濕。
當年嫠緯意謂何，親曾撫我夜枕戈。
古來全忠不全孝，世事至此甘滂沱。
夫人開國分齊魏，生榮死哀送天地。
悠悠國破與家亡，平生無憾惟此事。
二郎已作門戶謀，江南葬母麥滿舟。
不知何日歸兄骨，狐死猶應正首丘。